Cosatu wil privatisering van Pikitup verhoedPikitup (Argieffoto) Die vakbondfederasie Cosatu het Dinsdag onderneem om die aankondiging deur die burgemeester van Johannesburg, Herman Mashaba, dat hy beplan om die rommelverwyderingsmaatskappy Pikitup te privatiseer, teen te staan. Sizwe Pamla, woordvoerder vir Cosatu, het in ŉ verklaring gesê hulle sal Mashaba se planne teenstaan om die munisipaliteit se mandaat aan die privaat sektor uit te kontrakteer. “Ons is gereed en bereid om die stad van Johannesburg tot stilstand te dwing indien die burgemeester dink hy gaan sy vriende in die Free Market Foundation die kans bied om hul anti-werker en anti-vakbondbeleide in te stel,” het Pamla gesê. “Die vakbondfederasie is onwankelbaar in sy opposisie teen die privatisering van staatsdienste.” Mashaba het reeds tydens sy veldtog voor die munisipale verkiesing op 3 Augustus, sy planne, om Pikitup te privatiseer, bekend gemaak en die vullisverwyderingsmaatskappy in verskillende dele op te deel. Die munisipalewerkersvakbond Samwu het Dinsdag ook gesê Mashaba se droom, om Pikitup te verkoop, nie bewaarheid sal word nie. Pamla het gesê privatisering sal die sosio-ekonomiese belange van armes benadeel en tot swakker dienste vir armes lei, aangesien hulle nie die dienste deur privaat maatskappye sal kan bekostig nie. “Herman Mashaba se plan sal tot beduidende werksverliese lei met al hoe meer werkers wat gekontrakteer word op beperkte vastetermyndienskontrakte,” het Pamla bygevoeg. “Dit sal werkers verwyder van die bedingingseenhede wat oor ŉ paar jaar in die openbare sektor opgerig is, en tot ŉ vermindering lei in inkomste, voordele en werksveiligheid.” ŉ Maand lange onbeskermde staking deur werknemers van Pikitup het in April vanjaar toenemende kommer veroorsaak oor die impak op die gesondheid en omgewing in Johannesburg deur vullis wat nie verwyder word nie. Pikitup moes ongeveer R1 miljoen per dag betaal sodat privaat kontrakteurs die vullis kan verwyder en vir veiligheidsdienste om die tydelike werkers te begelei. Lees alle vorige berigte oor Pikitup op Maroela Media.